GUNKUL พุ่งต่อ “ออลไทม์ไฮ” จ่อรับไลเซ่นกัญชง-พลังงานลมเข้าไฮซีซั่น
GUNKUL พุ่งต่อบวก 3% “ออลไทม์ไฮ” โบรกฯ มองกำไรปีนี้โตเนื่องจากพลังงานลมที่ฟื้นตัวเข้าสู่ภาวะปกติและการรับรู้รายได้โซลาร์เวียดนาม 100 เมกะวัตต์ ส่วนธุรกิจ EPC คาดทยอยรับรู้รายได้ 2,500 – 3,000 ลบ. ตุน backlog กว่า 1 หมื่นลบ. และธุรกิจกัญชงคาดเริ่มไตรมาส 4
6 ต.ค. 2564

ผู้สื่อข่าวรายงานว่าวันนี้ (6 ต.ค.2564) ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ปิดตลาดภาคเช้าอยู่ที่ระดับ 5.35 บาท เพิ่มขึ้น 0.15 บาท หรือ 2.88% โดยทำจุดสูงสุดที่ 5.40 บาท และทำจุดต่ำสุดที่ 5.10 บาท ด้วยมูลค่าการซื้อขาย 1.92 พันล้านบาท โดยราคาหุ้นสามารถขึ้นไปทำออลไทม์ไฮ

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (6 ต.ค. 2564) ซึ่งประเมินต่อหุ้น GUNKUL ในเบื้องต้นคาดว่ากำไรสุทธิไตรมาส 3 ปี 2564 เติบโตโดดเด่น เพิ่มขึ้น 300% จากงวดเดียวกันในปีก่อนอยู่ราว 800 ล้านบาท โดยเป็นเพราะจากโครงการพลังงานลมที่กลับมาโดดเด่นอีกครั้งในช่วงไตรมาส 3 ซึ่งเป็นช่วง high season โดยคาดกำไรปกติปี 2564 โตสูงขึ้น เพิ่มขึ้น 54% จากงวดเดียวกันในปีก่อนอยู่ที่ 2,202 ล้านบาท จากลมที่ฟื้นตัวเข้าสู่ภาวะปกติและการรับรู้รายได้ของโรงไฟฟ้า solar farm 2 ที่เวียดนาม 100 เมกะวัตต์  ที่เข้าไปซื้อในช่วงไตรมาส 4 ปี 2563 ที่ผ่านมา
นอกจากนั้นในส่วนของธุรกิจ EPC คาดทยอยรับรู้รายได้ราว 2,500 – 3,000 ล้านบาท จากงานในมือ (backlog) เกือบ 1 หมื่นล้านบาท ขณะที่ธุรกิจกัญชงบริษัทกำลังอยู่ระหว่างรอใบอนุญาตเพาะปลูก ซึ่งคาดว่าจะสามารถเริ่มปลูกได้ในไตรมาส 4 ปี  2564 นี้ตามกำหนดการณ์ก็คาดว่าจะเริ่มรับรู้รายได้ในครึ่งแรกปี 2565
ส่วนในปัจจุบันราคาหุ้นซื้อขายบน PER ปี 2565 ที่ 17 เท่า และมีอัตราส่วนเงินปันผลตอบแทน 2 – 3% ต่อปี อย่างไรก็ตามคาดกำไรสุทธิไตรมาส 3 ปี 2564 โดดเด่นจากโรงไฟฟ้าพลังงานลมที่ลมแรงประกอบกับคาดการณ์ว่าธุรกิจกัญชงที่มีใบอนุญาตและสามารถเริ่มทำการปลูกได้จะทำมีโอกาสสูงในการคว้าโครงการ solar ใหม่ๆในเวียดนาม
 
 
 
 
 